  Виталий Пронин Матысь аръёсы шаерамы котькуд улӥсьлэн кисыяз кылдоз выль документ - универсальной электрон карта (УЭК).Со пыр капчиен басьтыны луоз кун услугаосты, кылсярысь, бызьылоно уз луы, пӧртэм ёзъёсысь кулэ луись документъёс-справкаос утчаса. Со сяна, УЭК азьланяз воштоз паспортэз, озьы ик адямилэсь мукет документъёссэ но.Пусйымон: туэ арысен мытэмын ни УЭК-ез лэсьтонъя калыклэсь куриськонъёссэ кутон. Ар кутсконысен туннэ нуналозь электрон картаез дасян пумысен мылкыдзэ шараяз 217 мурт. Со пӧлысь 149 адямилы соос туннэ нуналлы лэсьтэмын ни. Та нуналъёсы ортчиз шаерысьтымы нырысетӥ универсальной электрон картаосты 4 муртлы сӥё-дано сётон ужрад. Отчы пыриськизы информатизацияя но связья министр Владимир Перешеин но Сбербанклэн Удмурт ёзэныз кивалтӥсь Антон Каменев.- Туннэ нуналлы универсальной электрон карта борды юнматэмын банк пыр сётӥськись одӥг приложение гинэ, - ивортӥз министр В. Перешеин. - Мукет сямен вераса, УЭК-ез кутыны луоз банклэсь огшоры картазэ кадь. Но дыр ортчемъя со борды итӥськозы мукет услугаос но. Кылсярысь, та вакытэ уж нуиськомы транспортын ветлэм понна дун тыронэз УЭК борды юнматонъя. Со сяна, та картаез пӧртэм услугаосын узырмытонэ пыриськыны мылкыд каризы ни Калыкез улон-вылонын утёнъя, Тазалыкез утёнъя министерствоос, Пенсиосъя кун фондлэн Удмурт ёзэз. Картае выль приложение пуктон пумысен вазиськыны луоз нимысьтыз центре: со ӧсъёссэ вӧлъялоз туэ ар ӵоже.Пусйыны кулэ: универсальной электрон карта лэсьтӥське калыклэн мылкыд каремезъя. Нимысьтыз ёзъёс сое дасяны кутско адямилэсь куриськонзэ кутэмзы бере гинэ. Туннэ нуналлы УЭК-ез лэсьто Сбербанклэн Ижысь куинь ёзэз, быдэн одӥген Глазовын, Можгаын но Сарапулын. Матысь дыре нимысьтыз ёз усьтӥськоз Воткинскын но. Универсальной электрон картаосты усьтон пумысен вазиськыны быгатоды Сбербанклэн таӵе адресъёсызъя:- Иж город, Удмурт урам, 153;- Иж город, Союзной урам, 27а;- Иж город, М. Горький урам;- Глазов город, Калинин урам, 4;- Сарапул город, Азин урам, 33;- Можга город, Фалалеев урам, 3.Елена Никитина Туспуктэмез: sibnovosti.ru Теги: УЭК  